आखिरी बॉल 5 बार फेंकनी पड़ी, इनमें 3 नो और 1 वाइड रही; दो सिक्स भी लगे
क्रिकेट अनिश्चितताओं का खेल है। एक गेंद पर भी कुछ भी हो सकता है। तमिलनाडु प्रीमियर लीग के मैच में आखिरी ओवर की आखिरी गेंद पर 18 रन बने। इससे पहले 2012-13 में बिग बैश के एक मैच में एक गेंद पर 14 रन बने
तमिलनाडु प्रीमियर लीग के एक मैच में आखिरी ओवर की आखिरी गेंद पर 18 रन बने। सालेम स्पार्टन्स और चेपॉक सुपर गिलीज के बीच खेले गए मैच में सालेम स्पार्टन्स पहले गेंदबाजी कर रही थी। आखिरी ओवर टीम के कप्तान अभिषेक तंवर कर रहे थे।
चेपॉक सुपर गिलीज के 5 विकेट पर 191 रन बन गए थे। ओवर की 5 गेंदों पर सिर्फ 8 रन बने थे। आखिरी गेंद का सामना करने के लिए स्ट्राइक एंड पर संजय यादव थे।
एक गेंद को फेंकने के लिए तंवर ने 5 गेंद फेंकी। इसमें 3 नो बॉल और 1 वाइड रही। इसके बाद गेंद सही डाली गई। अब समझिए कि इन पर रन कैसे बने।
एक नो बॉल पर छक्का लगा और एक पर दौड़ के दो रन पूरे किए गए। जब अभिषेक ने सही बॉल फेंकी तब उस पर भी संजय यादव ने छक्का मारा। इस तरह एक गेंद पर कुल 18 रन बने, जबकि ओवर में कुल 26 रन बने।
आखिरी ओवर की आखिरी गेंद पर क्या हुआ-
19.6- तंवर ने यॉर्कर बॉल डाली, संजय आउट हो गए। अंपायर ने इसे नो बॉल दिया। (1 रन मिला)
19.6- तंवर ने फुल टॉस गेंद फेंकी। संजय ने इस पर छक्का जड़ दिया। अंपायर ने इसे भी नो बॉल करार दिया। (7 रन मिले)
19.6- तंवर ने फिर यॉर्कर की। संजय ने दो रन दौड़ कर लिए। इसे भी अंपायर ने नो बॉल दिया। (3 रन मिले)
19.6 - ये गेंद तंवर ने वाइड फेंकी। (1 रन मिला)
19.6- तंवर ने यॉर्कर फेंकी, संजय ने इस पर सिक्स जड़ा। (6 रन मिले)
2012-13 बिग बैश में एक गेंद पर बने थे 14 रन
2012-13 में बिग बैश में मेलबर्न स्टार्स और होबार्ट हेरिकेन्स के बीच खेले गए मैच में क्लिंट मैकॉय ने एक गेंद पर 14 रन दिए थे। इस मैच में मेलबर्न स्टार्स ने पहले बल्लेबाजी करते हुए 3 विकेट पर 203 रन बनाए थे। वहीं होबार्ट हेरिकेन्स ने बाद में बल्लेबाजी करते हुए 9 विकेट पर 184 रन बनाए थे। होबार्ट हेरिकेन्स की पारी के दौरान 5वां ओवर मेलबर्न स्टार्स की ओर से क्लिंट मैकॉय ने किया। ओवर की पांचवीं गेंद पर 14 रन बने थे।
स्ट्राइक पर ट्रेविस बीट थे। मैकॉय ने पांचवीं गेंद फेंकी जिस पर ट्रेविस बीट ने छक्का जड़ दिया। यह नो बॉल भी थी। वहीं इसके बाद अगली गेंद भी मैकॉय की नो बॉल रही और इस पर ट्रेविस ने छक्का जड़ा। वहीं इसके बाद मैकॉय ने बीट को आउट कर दिया। इस तरह एक गेंद के लिए मैकॉय ने तीन गेंद फेंकी, जिसमें से दो नो बॉल रही और एक गेंद पर 14 रन बने वहीं इस ओवर में 28 रन बने।